कांग्रेस के सामने AAP की शर्त; MP-राजस्थान में 2 दिन भारी बारिश का अलर्ट
Dainik Bhaskar Morning News and Latest Headlines; Here are today's top stories for you On Dainik Bhaskar. राहुल बोले- मिलकर BJP को हराएंगे: शाह का पलटवार- पटना में विपक्षी एकता सिर्फ फोटो सेशन - पुजारा और उमेश भारतीय टेस्ट टीम से बाहर: वेस्टइंडीज दौरे पर जायसवाल, गायकवाड और मुकेश को मौका; वनडे में सैमसन की वापसी
नमस्कार,
कल की बड़ी खबर पटना में हुई 15 विपक्षी दलों की मीटिंग की रही। राहुल गांधी ने कहा कि हम सब मिलकर BJP को हराएंगे, लेकिन मीटिंग के बाद आम आदमी पार्टी ने बयान जारी किया और गठबंधन में शामिल होने के लिए कांग्रेस के सामने शर्त रख दी। हम इसके बारे में भी बताएंगे...।
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर…
अब कल की बड़ी खबरें...
1. विपक्ष की अगली बैठक से पहले AAP की शर्त; कहा- अध्यादेश पर कांग्रेस रुख साफ करे
विपक्षी एकता को लेकर मीटिंग के बाद हुई जॉइंट प्रेस कॉन्फ्रेंस से अरविंद केजरीवाल नदारद रहे। वे मीटिंग के तुरंत बाद दिल्ली रवाना हो गए। इसके बाद AAP ने कहा कि कांग्रेस केंद्र के अध्यादेश पर रुख साफ करे। नहीं तो हम विपक्ष की ऐसी किसी भी बैठक का हिस्सा नहीं बनेंगे, जिसमें कांग्रेस शामिल होगी।
विपक्षी पार्टियों की अगली बैठक शिमला में 10 से 12 जुलाई के बीच हो सकती है। AAP का कहना है कि 15 में से 12 दलों की राज्यसभा में मौजूदगी है। 11 ने केंद्र के अध्यादेश को लेकर AAP का समर्थन किया है। कांग्रेस भी ऐलान करे कि उसके 31 राज्यसभा सांसद सदन में अध्यादेश का विरोध करेंगे।
पूरी खबर यहां पढ़ें...
2. MP-राजस्थान में अगले 2 दिन भारी बारिश का अलर्ट; असम में बाढ़ से 5 लाख लोग प्रभावित
मध्य प्रदेश और राजस्थान में प्री-मानसून बारिश का दौर जारी है। मध्य प्रदेश और राजस्थान में 26 जून तक भारी बारिश का अलर्ट जारी किया गया है। इनमें भोपाल, जबलपुर, रायसेन समेत MP के 19 जिले और जयपुर सहित पूर्वी राजस्थान के जिले शामिल हैं।
उधर, असम में बारिश के चलते ब्रह्मपुत्र सहित कई नदियां खतरे के निशान से ऊपर बह रही हैं। इसके चलते आई बाढ़ से 22 जिलों के करीब 5 लाख लोग प्रभावित हुए हैं। 1366 गांव पानी में डूब गए हैं। 14 हजार हेक्टेयर से ज्यादा फसलें बर्बाद हो चुकी हैं।
पूरी खबर यहां पढ़ें...
3. वेस्टइंडीज दौरे के लिए टीम इंडिया का ऐलान; पुजारा और उमेश टेस्ट टीम से बाहर
वेस्टइंडीज के खिलाफ जुलाई में होने वाली टेस्ट और वनडे सीरीज में रोहित शर्मा कप्तान रहेंगे। टेस्ट सीरीज के लिए अजिंक्य रहाणे, जबकि वनडे के लिए हार्दिक पंड्या उप-कप्तान बनाए गए हैं। बल्लेबाज चेतेश्वर पुजारा और तेज गेंदबाज उमेश यादव को टेस्ट टीम से बाहर रखा गया है।
युवा बल्लेबाज यशस्वी जायसवाल और ऋतुराज गायकवाड को टीम में जगह मिली है। वेस्टइंडीज दौरे पर टीम इंडिया पहले दो टेस्ट मैच खेलेगी। पहला मैच 12 जुलाई और दूसरा 20 जुलाई से होगा। वनडे सीरीज 27 जुलाई से शुरू होगी। वहीं पांच मैचों की टी-20 सीरीज 3 अगस्त से 13 अगस्त तक चलेगी।
पूरी खबर यहां पढ़ें...
4. विनेश-बजरंग और साक्षी को ट्रायल में छूट; योगेश्वर बोले- क्या धरने का यही मकसद था?
बृजभूषण शरण सिंह के खिलाफ धरना देने वाले 6 पहलवानों को IOA (इंडियन ओलिंपिक एसोसिएशन) ने एशियाई खेलों और वर्ल्ड चैंपियनशिप के ट्रायल में छूट दी है। इनमें साक्षी, बजरंग और विनेश भी शामिल हैं। इन्हें भारतीय टीम में जगह बनाने के लिए सिर्फ एक मुकाबला खेलना होगा।
ओलिंपिक मेडलिस्ट योगेश्वर दत्त ने इस छूट पर सवाल उठाए। उन्होंने कहा- क्या धरना देने वाले खिलाड़ियों का यही मकसद था? इस पर विनेश ने कहा कि योगेश्वर पहलवानों को आंदोलन में शामिल होने से रोकता रहा। सारा कुश्ती जगत जानता है कि वह बृजभूषण की थाली का जूठा खा रहा है।
पूरी खबर यहां पढ़ें...
5. PM शाहबाज ने महिला अफसर को बारिश में छोड़ा; अब सोशल मीडिया पर आलोचना हो रही
पाकिस्तान के प्रधानमंत्री शाहबाज शरीफ एक मीटिंग के लिए फ्रांस की राजधानी पेरिस पहुंचे थे। यहां बारिश हो रही थी, लिहाजा एक प्रोटोकॉल अफसर छाता लेकर खड़ी थीं। शाहबाज ने उनसे छाता लिया और उन्हें साथ लिए बगैर मीटिंग हॉल के लिए निकल गए। वहीं महिला अफसर को भीगते हुए आना पड़ा।
इस वीडियो के वायरल होने के बाद शाहबाज की जमकर आलोचना हो रही है। मजे की बात यह है कि वीडियो को सबसे पहले शाहबाज के ऑफिस ने ही पोस्ट किया था। फिर लोगों ने उनके तौर-तरीकों पर तंज कसना शुरू कर दिया। कुछ ने कहा कि अफसर को बारिश में छोड़ देना कहां की समझदारी थी।
पूरी खबर यहां पढ़ें...
आज का कार्टून By मंसूर नकवी...
कुछ अहम खबरें हेडलाइन में...
अब खबर हटके...
लालू बोले- राहुल जी शादी कीजिए, हम बारात चलेंगे; राहुल बोले- आपने कह दिया, अब हो जाएगी
पटना में विपक्षी दलों की मीटिंग के बाद प्रेस कॉन्फ्रेंस में RJD चीफ लालू यादव पुराने अंदाज में नजर आए। उन्होंने राहुल गांधी से कहा, 'महात्मा जी शादी तो करिए, दाढ़ी बढ़ाकर कहां घूम रहे हैं। आपकी मम्मी कहती थीं मेरी बात नहीं मानता है, आप लोग शादी करवाइए। अभी भी समय बीता नहीं है। आप शादी कीजिए, हम लोग बारात चलेंगे।' इस पर राहुल बोले- आपने कह दिया तो हो जाएगी। पढें पूरी खबर...
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...